Kolekcijas monēta "Ventastega"
Channel: LatvijasBanka
Date: 2020-11-19

24. novembrī Latvijas Banka izlaiž unikāla veidola kolekcijas monētu "Ventastega", kas veltīta vienam no nozīmīgākajiem ģeoloģijas un paleontoloģijas atklājumiem – devona perioda dzīvnieka Ventastega curonica fosilajām atliekām. 

Monēta veltīta oriģinālai un spilgtai Latvijas vēstures liecībai, kas ļauj iepazīt un izprast evolūcijas gaitu un tādējādi dara Latvijas zinātnieku atradumu īpaši nozīmīgu pasaulei. 

Kolekcijas monētas grafiskā dizaina un plastiskā veidojuma autors ir mākslinieks Ivars Drulle. 

Monētas priekšpusē atveidots no sekla ūdens uz sauszemes iznākošs tetrapods Ventastega curonica. Monētas aizmugurē ar punktiem un līnijām stilizēti atveidots gadu miljoniem ilgs laika ritums, kā arī izvietota gadu skaita norāde 365 000 000. 

Šo monētu īpašu padara tas, ka ventastegas skelets iezīmēts ar foto-luminiscento apdruku. Vismaz 40 sekunžu paturot monētu tiešos spilgtas gaismas staros un pēc tam aplūkojot tumsā, ventastegas skelets spīdēs. 

Jauno monētu varēs iegādāties Latvijas Bankas numismātikas produktu iegādes vietnē e-monetas.lv, cena vietnē 48.00 eiro.